b'\n_START_ARTICLE_\nSudanin historia\n_START_PARAGRAPH_\nSudanin historia kattaa ajan alueen ensimm\xc3\xa4isist\xc3\xa4 asukkaista kymmenien tuhansien vuosien takaa. Itsen\xc3\xa4inen valtio Sudan on ollut vuodesta 1956.\n_START_SECTION_\nVarhaishistoria\n_START_PARAGRAPH_\nSudanin alueelle ensimm\xc3\xa4iset ihmiset eliv\xc3\xa4t todistettavasti my\xc3\xb6h\xc3\xa4ispaleoliittisella kaudella (n. 30\xe2\x80\x9320 tuhatta vuotta sitten) Khartumin seutuvilla. Nykyihmist\xc3\xa4 edelt\xc3\xa4vist\xc3\xa4 hominideista ei ole toistaiseksi l\xc3\xb6ydetty merkkej\xc3\xa4. Ensimm\xc3\xa4iset asukkaat osasivat muokata hiekkakivest\xc3\xa4 keramiikkaa ja hankkivat toimeentulonsa mets\xc3\xa4st\xc3\xa4m\xc3\xa4ll\xc3\xa4 el\xc3\xa4imi\xc3\xa4 ja ker\xc3\xa4ilem\xc3\xa4ll\xc3\xa4 kasveja. N\xc3\xa4m\xc3\xa4 ilmeisesti ensimm\xc3\xa4iset sudanilaiset saapuivat etel\xc3\xa4st\xc3\xa4 ja l\xc3\xa4nnest\xc3\xa4 ja siirtyiv\xc3\xa4t ajan kuluessa kohti keskist\xc3\xa4 Sudania asuttaen lopulta pohjoiset ja it\xc3\xa4isetkin alueet. Yhdess\xc3\xa4 muiden suurten jokien l\xc3\xa4heisten kansojen kanssa he alkoivat asuttaa jokilaaksoja, etenkin Niilin laaksoa, noin 10\xc2\xa0000 eaa. T\xc3\xa4ll\xc3\xb6in sudanilaiset siirtyiv\xc3\xa4t l\xc3\xa4hes samanaikaisesti muiden kulttuurien kanssa mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4-kulttuurista maanviljelyyn ja karjanhoitoon. Sudanilaiset tuottivat muiden neoliittisen kauden kulttuurien tapaisesti runsaasti keramiikkaa ja yhteiskuntarakenne monimutkaistui, mik\xc3\xa4 ilmenee haudoista l\xc3\xb6ydetyist\xc3\xa4 koruista ja muualta tuoduista esineist\xc3\xa4. Sudanin esihistorialliseen kulttuuriperint\xc3\xb6\xc3\xb6n kuuluu muun muassa Fred Wendorfin tutkimusryhm\xc3\xa4n vuonna 1964 Jebel Sahabasta l\xc3\xb6yt\xc3\xa4m\xc3\xa4 noin 13\xc2\xa0000 vuotta vanha (11\xc2\xa0000 eaa.) kalmisto 117 (engl. Cemetry 117), joka on tulkittu maailman vanhimmaksi s\xc3\xa4ilyneeksi merkiksi organisoidusta sodank\xc3\xa4ynnist\xc3\xa4._NEWLINE_Nelj\xc3\xa4nnell\xc3\xa4 vuosituhannella eaa. syntyi Mesopotamiaan sumerilaisten korkeakulttuuri, mutta juuri samoihin aikoihin kehittyi Niilin alajuoksun varrelle egyptil\xc3\xa4isten korkeakulttuuri. Muutama vuosisata my\xc3\xb6hemmin Saharan ilmaston kuivuttua nykyisen Libyan alueelta l\xc3\xa4hti ihmisi\xc3\xa4 etsim\xc3\xa4\xc3\xa4n suotuisampia maita, ja he asettuivat nykyisen Nubian alueelle. He olivat nubialaisten esivanhempia._NEWLINE_Varhaisdynastisella Egyptill\xc3\xa4 lienee ollut yhteys sudanilaisiin, mutta heit\xc3\xa4 erottanut kuiva yl\xc3\xa4nk\xc3\xb6 saattoi est\xc3\xa4\xc3\xa4 aluksi egyptil\xc3\xa4isi\xc3\xa4 levitt\xc3\xa4ytym\xc3\xa4st\xc3\xa4 Sudaniin. Egyptil\xc3\xa4iset valloittivat kuitenkin ennen 2300-lukua eaa. pohjoisen Sudanin ja liittiv\xc3\xa4t sen osaksi egyptil\xc3\xa4ist\xc3\xa4 valtakuntaa Nubian provinssina. Sudan oli t\xc3\xa4rke\xc3\xa4 alue Egyptin faraoille, sill\xc3\xa4 sielt\xc3\xa4 tuotiin runsaasti arvomateriaalia norsunluusta kultaan. Pohjois-Sudan oli my\xc3\xb6s kauttakulkumaa Puntmaan maustekaupalle. Monet sudanilaiset joutuivat orjuutetuiksi, mutta se vain vahvisti afrikkalaisvaikutusta Vanhan valtakunnan Egyptin kulttuuriin._NEWLINE_Egyptin etel\xc3\xa4puolelle Nubiaan syntyi ennen 1000-luvun eaa. puoltav\xc3\xa4li\xc3\xa4 muutamia valtioita, muun muassa Kerma ja Kush. Tiedot n\xc3\xa4ist\xc3\xa4 valtakunnista ovat v\xc3\xa4h\xc3\xa4iset, mutta Egypti onnistui nujertamaan ne ilmeisesti vuosituhannen puolenv\xc3\xa4lin paikkeilla, ja valtioiden kansalaiset saatettiin egyptil\xc3\xa4ist\xc3\xa4\xc3\xa4. Ku\xc5\xa1in valtakunta ja ku\xc5\xa1ilaiset olivat t\xc3\xa4rkeit\xc3\xa4 koko Egyptin valtakunnalle, sill\xc3\xa4 seudulta saatiin aiemmin mainittujen luonnonvarojen lis\xc3\xa4ksi paljon erilaisia el\xc3\xa4imi\xc3\xa4 ja ku\xc5\xa1ilaiset sotilaat olivat vertaansa vailla. Egypti menetti otteensa Ku\xc5\xa1ista noin 1070 eaa. ja noin 300 vuotta my\xc3\xb6hemmin asetelmat k\xc3\xa4\xc3\xa4ntyiv\xc3\xa4t p\xc3\xa4\xc3\xa4laelleen, kun Ku\xc5\xa1in p\xc3\xa4\xc3\xa4kaupunkiin Napataan nousi vallanhaluinen monarkkisuku. Kuningas Ka\xc5\xa1ata valloitti Yl\xc3\xa4-Egyptin ja asettui hallitsemaan Thebaan. H\xc3\xa4nen seuraajansa Piye yhdisti Ku\xc5\xa1in ja Egyptin perustamalla 25. dynastian eli niin sanotun nubialaisdynastian. Laajentuminen nykyisen Syyrian ja Israelin alueille ajoi Assyrian ja nubialaisdynastian sotaan, joka p\xc3\xa4\xc3\xa4ttyi Egyptin per\xc3\xa4\xc3\xa4ntymiseen ja nubialaisdynastian kaatumiseen._NEWLINE_Vajaa sata vuotta my\xc3\xb6hemmin noin 590 eaa. egyptil\xc3\xa4isten armeija h\xc3\xa4\xc3\xa4ti ku\xc5\xa1ilaiset Napatasta, josta tuli assyrialaisia vastaan koetun tappion j\xc3\xa4lkeen uusi hallintokeskus, ja pakotti heid\xc3\xa4t asettumaan Mero\xc3\xaben. Mero\xc3\xablainen kuningaskunta kehittyi Egyptist\xc3\xa4 riippumatta, mutta egyptil\xc3\xa4isvaikute oli silti vahvasti l\xc3\xa4sn\xc3\xa4. He rakennuttivat hallitsijoiden kunniaksi steeloja ja Bagrawiyassa sijaitsevat pyramidit. Kulttuuri oli saanut runsaasti apua V\xc3\xa4limeren kaupasta, vaikkei t\xc3\xa4ll\xc3\xa4 lopulta ollut kulttuurista vaikutusta. Mero\xc3\xablaiset kehittiv\xc3\xa4t my\xc3\xb6s oman kirjaimiston (kuva kirjaimista), jota aiemmin egyptil\xc3\xa4iset hieroglyfit olivat k\xc3\xa4yt\xc3\xb6ss\xc3\xa4. Mero\xc3\xab-kaudesta on s\xc3\xa4ilynyt temppeleiden, palatsien ja kylpyl\xc3\xb6iden raunioita. He onnistuivat rakentamaan my\xc3\xb6s tehokkaan keinokasteluj\xc3\xa4rjestelm\xc3\xa4n, joka mahdollisti v\xc3\xa4kiluvun kasvun alueella. Valtakunta oli roomalaisille loistava puskuri Punaisen meren blemmyeit\xc3\xa4 vastaan. Mero\xc3\xabn historia p\xc3\xa4\xc3\xa4ttyy kuitenkin 350-luvulle, jolloin etiopialainen Aksumin kuningaskunta valtasi sen.\n_START_SECTION_\nKristinuskon ja islamin saapuminen\n_START_PARAGRAPH_\nKristinusko levisi Sudaniin viel\xc3\xa4 Mero\xc3\xabn kuningaskunnan loppuvaiheessa. Alueelle saapuneet kristityt olivat l\xc3\xa4hinn\xc3\xa4 pohjoisen vainoja pakenevia, mutta Rooman keisari Konstantinus Suuren k\xc3\xa4\xc3\xa4nnytty\xc3\xa4 kristityksi pakolaisvirta v\xc3\xa4heni ja kauppiaiden ja saarnaajien osuus lis\xc3\xa4\xc3\xa4ntyi. L\xc3\xa4hetyssaarnaajia l\xc3\xa4hetettiin Sudaniin edelleen 500-luvulla Justianianuksen hallintokaudella, jolloin Sudanin kolme edell\xc3\xa4 mainittua kuningaskuntaa omaksuivat koptilaisuuden ja valtiot yhdistyiv\xc3\xa4t Nubiaksi ja Alawaksi._NEWLINE_Vain vuosisata my\xc3\xb6hemmin syntyi nykyisen Saudi-Arabian alueella uusi uskonto, islam. Se levisi eritt\xc3\xa4in nopeasti L\xc3\xa4hi-id\xc3\xa4ss\xc3\xa4, Pohjois-Afrikassa ja eteni aina Espanjaan saakka. Islam saapui Nubiaan vasta perustetun islamilaisen Egyptin armeijan voimin. Nubialaiset muodostivat voimakkaan vastarinnan ja onnistuivat torjumaan hy\xc3\xb6kk\xc3\xa4yksen. On l\xc3\xb6ydetty lis\xc3\xa4ksi todisteita siit\xc3\xa4, ett\xc3\xa4 nubialaisia olisi taistellut kristittyjen rinnalla ristiretkien aikaan. Islam sai kuitenkin jalansijan alueella, islamilaiset esimerkiksi valloittivat kristinuskoisen Alawan itselleen, ja islamia on siit\xc3\xa4 asti harjoitettu etenkin Pohjois-Sudanin alueella, vaikka miehitt\xc3\xa4j\xc3\xa4t menettiv\xc3\xa4tkin Alawan nopeasti afrikkalaisille funjeille vuonna 1504 (Sinnarin kuningaskunta). Funjit pitiv\xc3\xa4t otteensa aina vuoteen 1821 saakka, jolloin ottomaanit ja egyptil\xc3\xa4iset yksiss\xc3\xa4 tuumin valloittivat ja liittiv\xc3\xa4t sen Egyptiin.\n_START_SECTION_\nOsana Egypti\xc3\xa4\n_START_PARAGRAPH_\nFunj-sulttaanien maat rajoittuivat pienehk\xc3\xb6lle alueelle. Heid\xc3\xa4n k\xc3\xa4siss\xc3\xa4\xc3\xa4n olivat ainoastaan lyhyt kaistale Vanha-Dunqulahin Niilin mutkasta p\xc3\xa4\xc3\xa4kaupunki Sinnarin etel\xc3\xa4puolelle. T\xc3\xa4m\xc3\xa4 tuli kuitenkin muuttumaan ratkaisevasti, kun Ottomaanien kuningaskuntaan kuuluneen Egyptin varakuningas Muhammad Ali l\xc3\xb6i funjit vuonna 1820 aloittamallaan hy\xc3\xb6kk\xc3\xa4yksell\xc3\xa4, ja vastarinta kukistui lopulta 1821. Vallanvaihdon seurauksena valtakunnan rajat laajenivat ja nykyiset rajat alkoivat hiljalleen muotoutua, vaikka pohjoinen olikin tiukemmin Egyptin hallinnassa. Uusi is\xc3\xa4nt\xc3\xa4 vaati kovalla k\xc3\xa4dell\xc3\xa4 sudanilaisilta veroina kultaa, karjaa ja orjia. T\xc3\xa4m\xc3\xa4 ei miellytt\xc3\xa4nyt kansaa ja he alkoivat kapinoida hallintoa vastaan. Hallinto tukahdutti kapinan alut eik\xc3\xa4 vastarinta onnistunut saamaan johtajahahmoa, joten liike hiljeni. Vuonna 1826 kenraalikuvern\xc3\xb6\xc3\xb6riksi nimitettiin \xca\xbfAl\xc4\xab Kh\xc5\xabrsh\xc4\xabd \xc4\x80gh\xc4\x81, jonka verohelpotukset olivat sudanilaisten mieleen. H\xc3\xa4n uudisti maan maataloutta ja modernisoi tekniikkaa, mink\xc3\xa4 lis\xc3\xa4ksi siirsi p\xc3\xa4\xc3\xa4kaupungin Khartumiin. El\xc3\xa4k\xc3\xb6idytty\xc3\xa4\xc3\xa4n 1838 h\xc3\xa4n j\xc3\xa4tti seuraajalleen vauraan ja hyvinvoivan valtion._NEWLINE_A\xe1\xb8\xa5mad Pasha Ab\xc5\xab Wid\xc4\x81n jatkoi toimessaan ja jatkoi \xc4\x80gh\xc4\x81n aloittamia projekteja. H\xc3\xa4n oli kuitenkin kovakourainen ja Mu\xe1\xb8\xa5ammad \xca\xbfAl\xc4\xab arveli, ettei h\xc3\xa4n ollut luottamuksen arvoinen. H\xc3\xa4n erotti \xc4\x80gh\xc4\x81n, joka kuoli sen j\xc3\xa4lkeen h\xc3\xa4m\xc3\xa4riss\xc3\xa4 olosuhteissa. Sittemmin Sudan joutui kahdeksi vuosikymmeneksi kehityksest\xc3\xa4 j\xc3\xa4lkeen, kun kenraalikuvern\xc3\xb6\xc3\xb6rit vaihtuivat niin verkkaisesti, ettei kukaan oikein ehtinyt aloittaa projektejaan eik\xc3\xa4 valtiolla tuntunut olevan mink\xc3\xa4\xc3\xa4nlaista suuntaa._NEWLINE_Suurvallat, Britannia etunen\xc3\xa4ss\xc3\xa4, vaativat taloudellisesti keskeisen elinkeinon eli orjakaupan kielt\xc3\xa4mist\xc3\xa4 Sudanissa. Britannia vaati my\xc3\xb6s varakuningas Ismail pa\xc5\xa1\xc5\xa1an erottamista ja h\xc3\xa4nen poikansa Tewfik pa\xc5\xa1\xc5\xa1an nimitt\xc3\xa4mist\xc3\xa4. T\xc3\xa4m\xc3\xa4 onnistui, mutta korruptio ja h\xc3\xa4nen huonot kykyns\xc3\xa4 johtivat Orabi-kapinaan. Tewfik pyysi apua Britannialta, joka vastasi pyynt\xc3\xb6\xc3\xb6n lopulta miehitt\xc3\xa4en Egyptin vuonna 1882.\n_START_SECTION_\nMahdivaltio\n_START_PARAGRAPH_\nUlkovaltojen l\xc3\xa4sn\xc3\xa4olo ja orjuuden kielto nostattivat kapinaliikkeen, jonka nokkamiehen\xc3\xa4 oli Muhammad Ahmad ibn Abd Allah. Sudanin sodassa vuosina 1881\xe2\x80\x931885 h\xc3\xa4n onnistui p\xc3\xa4\xc3\xa4m\xc3\xa4\xc3\xa4r\xc3\xa4ss\xc3\xa4\xc3\xa4n nujertaa ulkovaltojen hallinto ja alkoi itse rakentaa islamiin perustuvaa teokratiaa. H\xc3\xa4n julisti itsens\xc3\xa4 mahdiksi, jonka sudanilaiset tulkitsivat pimeiden aikojen lopun ennustetuksi pelastajaksi. H\xc3\xa4nen valtaanastuminen osui yhteen islamilaisen kalenterin 1200-luvun lopun kanssa, joka oli tulkittu uskonnollisen uudistuksen kaudeksi, joten Muhammad Ahmad sai t\xc3\xa4yden tuen islamilaiselta kansaltaan. Pitk\xc3\xa4\xc3\xa4n h\xc3\xa4n ei kuitenkaan el\xc3\xa4nyt, sill\xc3\xa4 h\xc3\xa4n kuoli jo kuuden kuukauden p\xc3\xa4\xc3\xa4st\xc3\xa4 Khartumin kukistamisen j\xc3\xa4lkeen._NEWLINE_Valtiota Ahmadin kuolema ei romuttanut, vaan h\xc3\xa4nen seuraajansa laittoivat asevoimansa liikkeelle valloittamaan alueita kaikista ilmansuunnista vannomalla pyh\xc3\xa4n sodan nimeen tarkoituksenaan uudistaa koko islam. Joidenkin hetkellisten voittojen j\xc3\xa4lkeen vuonna 1889 lakannut laajentumissota johti kaikilla rintamilla tappioihin. Tappioita seurasi laajempi kurjuus, sill\xc3\xa4 huonot sadot ajoivat kansan n\xc3\xa4l\xc3\xa4nh\xc3\xa4t\xc3\xa4\xc3\xa4n ja tautikuolemiin. Kansan edess\xc3\xa4 Ahmadin seuraajan Abdallahi ibn Muhammad suosio ei laskenut, vaan heid\xc3\xa4n silmiss\xc3\xa4\xc3\xa4n h\xc3\xa4n oli uusi mahdi. Mahdivaltio kukistui imperialistipyrkimyksi\xc3\xa4\xc3\xa4n jouduttavalle Britannialle p\xc3\xa4\xc3\xa4kaupunki Omdurmanissa k\xc3\xa4ydyss\xc3\xa4 taistelussa vuonna 1898.\n_START_SECTION_\nAngloegyptil\xc3\xa4inen Sudan\n_START_PARAGRAPH_\nBritit perustivat Sudaniin yhteishallinnon Egyptin kanssa. Brittien tarkoituksena oli jatkaa turkkilais-egyptil\xc3\xa4isen Sudanin perint\xc3\xb6\xc3\xa4 ja yhdist\xc3\xa4\xc3\xa4 molemmat Niilin laakson valtiot. Sudan pysyi Brittil\xc3\xa4isen imperiumin kiikarissa my\xc3\xb6s sen vuoksi, ett\xc3\xa4 sen avulla voitaisiin turvata suunniteltu keinokastelupatohanke Assuaniin ja varmistaa niin sanottu Kap\xe2\x80\x93Kairo-suunnitelman toteutuminen. Ranskalla oli oma siirtomaasuunnitelma, se halusi itselleen alueet Senegalista Punaiselle merelle. Suunnitelmat aiheuttivat sodanuhan Fa\xc5\xa1odassa. Britit onnistuivat taivuttelemaan ranskalaiset luopumaan omasta hankkeestaan. Egyptin kanssa luotu yhteishallinto onnistui rauhoittamaan maan aiemmin ep\xc3\xa4vakaiset olot pohjoisessa, mutta vastarinta etel\xc3\xa4ss\xc3\xa4 pitkittyi._NEWLINE_Uuden Sudanin ensimm\xc3\xa4inen kenraalikuvern\xc3\xb6\xc3\xb6ri oli lordi Kitchener, mutta h\xc3\xa4nen tilalleen nousi 1899 Sudanin tilanteen hyvin tuntenut ja kansaan ymm\xc3\xa4rt\xc3\xa4v\xc3\xa4isesti suhtautunut Reginald Wingate. H\xc3\xa4n ei jouduttanut uudistamishankkeita ja piti verotuksen kevyen\xc3\xa4. Rautatieverkkoa laajennettiin ja viestint\xc3\xa4yhteyksi\xc3\xa4 parannettiin, mutta maa oli taloudellisesti riippuvainen Egyptist\xc3\xa4. 1900-luvun alussa perustettiin my\xc3\xb6s peruskouluja, jotka tuottivat maahan l\xc3\xa4nsimaisen sivistyneist\xc3\xb6n yl\xc3\xa4luokan, joka vieraantui perinteisist\xc3\xa4 heimokulttuurista ja -el\xc3\xa4m\xc3\xa4st\xc3\xa4. Egyptil\xc3\xa4isten nationalismin nousun hengess\xc3\xa4 n\xc3\xa4m\xc3\xa4 oppineet synnyttiv\xc3\xa4t oman kansallishengen Sudaniin. Sudanilaisten nationalistien kapinat laajenivat maailmansotien v\xc3\xa4liss\xc3\xa4, mutta ne tukahdutettiin. Yhten\xc3\xa4 liikkeen\xc3\xa4 oli Valkolippuliitto. Egyptil\xc3\xa4iset nationalistit liittoutuivat sudanilaisten nationalistien kanssa kahden erillisen valtion perustamiseksi. Toisessa maailmansodassa Sudanin vuonna 1925 perustettu armeija otti osaa It\xc3\xa4-Afrikan taisteluihin.\n_START_SECTION_\nItsen\xc3\xa4isyys ja sis\xc3\xa4llissodat\n_START_PARAGRAPH_\nEgypti ja Britannia solmivat 1953 sopimuksen Sudan itsehallinnosta. Maan ensimm\xc3\xa4iset parlamenttivaalit pidettiin 2. marraskuuta 1953 ja maa itsen\xc3\xa4istyi 1. tammikuuta 1956. Itsen\xc3\xa4istymist\xc3\xa4 joudutti vuoden 1952 sotilaallinen vallankumous, joka sy\xc3\xb6ksi kuningas Faruqin vallasta. Britannia oli jo vuonna 1936 lopettanut Egyptin miehitt\xc3\xa4misen, mutta piti Sudanin edelleen siirtomaana. Koko itsen\xc3\xa4isyytens\xc3\xa4 ajan maa oli ollut p\xc3\xa4\xc3\xa4asiassa islamismiin suuntautuneiden sotilashallitusten alaisuudessa. Maan suurinta poliittista ryhmittym\xc3\xa4\xc3\xa4 Umma-puoluetta johti edelleen Mahdin j\xc3\xa4lkel\xc3\xa4inen Sadiq al-Mahdi. Kiistat valtio islamilaisesta luonteesta tai maallisuudesta ja Khartumin arabihallituksen kielt\xc3\xa4ytyminen siirtymisest\xc3\xa4 liittovaltioj\xc3\xa4rjestelm\xc3\xa4\xc3\xa4n johtivat etel\xc3\xa4n ei-islamilaisten kapinaan, joka aloitti ensimm\xc3\xa4isen 17-vuotisen sis\xc3\xa4llissodan (1955\xe2\x80\x931972)._NEWLINE_Kenraali Ibrahim Abboud kaappasi vallan 1958 ja aloitti arabialaistamisen ja islamilaistamisen, joka vahvisti etel\xc3\xa4n vastarintaa. Abboud sy\xc3\xb6stiin vallasta 1964 ja maahan tuli siviilien v\xc3\xa4liaikaishallitus. Etel\xc3\xa4n johtajat jakautuivat kahteen leiriin, joista toinen kannatti liittovaltiota ja toinen itsem\xc3\xa4\xc3\xa4r\xc3\xa4\xc3\xa4misoikeutta tavoitteenaan itsen\xc3\xa4isyys. Perustuslaista ja vallanjaosta ei p\xc3\xa4\xc3\xa4sty yksimielisyyteen suurimman v\xc3\xa4est\xc3\xb6ryhm\xc3\xa4n vastustaessa etel\xc3\xa4lle annettavia my\xc3\xb6nnytyksi\xc3\xa4._NEWLINE_Toukokuussa 1969 ryhm\xc3\xa4 eversti Gaafar Nimeiryn johtamia sosialistiupseereja kaappasi vallan ja julisti maan sosialistiseksi islamismin sijaan ja hahmotteli etel\xc3\xa4lle annettavan autonomian. Juntan kommunistij\xc3\xa4senet yrittiv\xc3\xa4t syrj\xc3\xa4ytt\xc3\xa4\xc3\xa4 Nimeiryn, joka k\xc3\xa4ynnisti kommunistien puhdistukset ja et\xc3\xa4\xc3\xa4nnytti my\xc3\xb6s tukijansa Neuvostoliiton. Menetetty\xc3\xa4\xc3\xa4n kommunistien tuen ja islamistien suhtauduttua h\xc3\xa4neen vihamielisesti, Nimeiry haki tukea etel\xc3\xa4st\xc3\xa4. Nimeiry solmi my\xc3\xb6s rauhan Etiopian ja Ugandan kanssa, ja maat suostuivat lopettamaan tukensa toistensa sissiliikkeille. Nimeiry teki 1972 Addis Abebassa sopimuksen etel\xc3\xa4n kapinaliikkeen kanssa, joka my\xc3\xb6nsi etel\xc3\xa4lle autonomian. Vastineeksi etel\xc3\xa4 auttoi h\xc3\xa4nt\xc3\xa4 kukistamaan kaksi vallankaappausyrityst\xc3\xa4, jotka tekiv\xc3\xa4t maan l\xc3\xa4nsiosan Darfur ja Kordofan, jotka halusivat my\xc3\xb6s vastaavaa autonomiaa. Nimeiry pyrki my\xc3\xb6s sovitteluratkaisuun islamistien kanssa, jotka pitiv\xc3\xa4t h\xc3\xa4nt\xc3\xa4 esteen\xc3\xa4 islamilaisen valtion perustamiselle._NEWLINE_K\xc3\xa4\xc3\xa4nnekohta tapahtui 1979, kun \xc3\xb6ljy-yhti\xc3\xb6 Chevron l\xc3\xb6ysi \xc3\xb6ljy\xc3\xa4 Etel\xc3\xa4-Sudanista. Pohjoisen painostuksen tuloksena Nimeiry sanoi 1983 k\xc3\xa4yt\xc3\xa4nn\xc3\xb6ss\xc3\xa4 irti vuoden 1972 rauhansopimuksen, lakkautti etel\xc3\xa4n autonomian, julisti arabian maan viralliseksi kieleksi (etel\xc3\xa4n englannin sijaan) ja siirsi maan etel\xc3\xa4osan sotavoimien komennon keskushallitukselle. Toinen Sudanin sis\xc3\xa4llissota alkoi tammikuussa 1983, kun etel\xc3\xa4n sotilaat kielt\xc3\xa4ytyiv\xc3\xa4t tottelemasta k\xc3\xa4skyj\xc3\xa4 siirty\xc3\xa4 pois alueelta ja kapinoivat._NEWLINE_Syyskuussa 1983 Nimeiry ilmoitti \xc5\xa1aria-lain ottamisesta k\xc3\xa4ytt\xc3\xb6\xc3\xb6n rikoslaissa. T\xc3\xa4t\xc3\xa4 vastustettiin jopa muslimien keskuudessa. Varkaille \xc5\xa1arian tiesi k\xc3\xa4den katkaisemista ja alkoholin hallussapidosta ruoskittiin. My\xc3\xb6s etel\xc3\xa4n ei-muslimit olivat lain alaisia._NEWLINE_Nimeiry sy\xc3\xb6stiin vallasta Khartumin kansannousun my\xc3\xb6t\xc3\xa4 huhtikuussa 1985 h\xc3\xa4nen ollessaan poissa maasta. Taustalla olivat maan talouden romahdus, etel\xc3\xa4ss\xc3\xa4 k\xc3\xa4yt\xc3\xa4v\xc3\xa4 sis\xc3\xa4llissota ja poliittiset vainot. Kenraali Swar al-Dahab johti sotilashallitusta ja julisti ensimm\xc3\xa4isen\xc3\xa4 maan perustuslain mit\xc3\xa4tt\xc3\xb6m\xc3\xa4ksi ja hajotti Nimeirin Sudanin sosialistiunionin._NEWLINE_Maassa j\xc3\xa4rjestettiin vaalit huhtikuussa 1986, jonka j\xc3\xa4lkeen valtaan nousi siviilihallitus. Hallitus yritti neuvotella rauhaa, muttei ollut valmis antamaan etel\xc3\xa4lle erivapauksia islamilaisesta laista. Vuonna 1989 kenraali Umar al-Bashir kaappasi vallan ja asetti valtaan Kansallisen islamilaisen rintaman. Uuden hallituksen suuntaus kiihdytti sis\xc3\xa4llissotaa. 1990-luvulla my\xc3\xb6s maan l\xc3\xa4nsi- ja it\xc3\xa4osat alkoivat et\xc3\xa4\xc3\xa4nty\xc3\xa4 keskushallituksesta._NEWLINE_Bashirin hallitus on sittemmin tukenut islamistista aktiviteettia ymp\xc3\xa4ri maailmaa. Se tuki Algerian islamistiryhmi\xc3\xa4. Khartumista tuli islamistiryhmien turvapaikka ja avunantaja. Vuonna 1996 YK asetti Sudanille pakotteita osallisuudesta Egyptin presidentti Mubarakin salamurhayritykseen._NEWLINE_Keskushallitus on pyrkinyt k\xc3\xa4ym\xc3\xa4\xc3\xa4n sotaa kapinallisia vastaan yritt\xc3\xa4en saada heid\xc3\xa4t taistelemaan toisiaan vastaan. Lopulta t\xc3\xa4m\xc3\xa4 johti kapinallisten yhdistymiseen eversti John Garangin alaisuuteen. Vastustaakseen Sudanin ulkopolitiikkaa kapinallisia ovat tukeneet Etiopia, Eritrea ja Uganda. Vuoden 1993 alusta n\xc3\xa4m\xc3\xa4 maat pyrkiv\xc3\xa4t Kenian ohella neuvottelemaan rauhaa Sudanin tilanteeseen. Sudanin hallitus suostui allekirjoittamaan periaatejulistuksen t\xc3\xa4st\xc3\xa4 1997 k\xc3\xa4rsitty\xc3\xa4\xc3\xa4n vakavia tappioita Etel\xc3\xa4-Sudanin Sudanin kansanvapautusarmeijalle (SPLA). Sopimukseen valtion ja uskonnon roolista p\xc3\xa4\xc3\xa4stiin hein\xc3\xa4kuussa 2002 Kenian Machakosissa k\xc3\xa4ytyjen neuvottelujen j\xc3\xa4lkeen ja hallitus ja SPLA solmivat rauhansopimuksen 9. tammikuuta 2005._NEWLINE_Sopimuksessa Etel\xc3\xa4-Sudan j\xc3\xa4i de facto itsen\xc3\xa4iseksi ja samalla sovittiin vuoden 2011 kansan\xc3\xa4\xc3\xa4nestyksest\xc3\xa4 Etel\xc3\xa4-Sudanin palaamisesta keskusvallan yhteyteen tai itsen\xc3\xa4istymisest\xc3\xa4. Kansan\xc3\xa4\xc3\xa4nestys itsen\xc3\xa4isyydest\xc3\xa4 k\xc3\xa4ytiin 9-15. tammikuuta 2011. 99,57 prosenttia kannatti \xc3\xa4\xc3\xa4nestyksess\xc3\xa4 itsen\xc3\xa4isyytt\xc3\xa4, ja Etel\xc3\xa4-Sudan voi rauhansopimuksen mukaan julistautua itsen\xc3\xa4iseksi 9. hein\xc3\xa4kuuta 2011.\n_START_SECTION_\nEtel\xc3\xa4-Sudanin itsen\xc3\xa4istyminen\n_START_PARAGRAPH_\nTammikuussa 2011 j\xc3\xa4rjestetty kansan\xc3\xa4\xc3\xa4nestys p\xc3\xa4\xc3\xa4tyi tukemaan itsen\xc3\xa4isyytt\xc3\xa4 selv\xc3\xa4ll\xc3\xa4 enemmist\xc3\xb6ll\xc3\xa4. Sudanin presidentti Omar al-Bashir hyv\xc3\xa4ksyi \xc3\xa4\xc3\xa4nestystuloksen, joten Etel\xc3\xa4-Sudan itsen\xc3\xa4istyy 9. hein\xc3\xa4kuuta 2011.'